Maxwell twyfel of toetsdeur vir hom oop is | Netwerk24
24 Januarie 2021 14:09
Glenn Maxwell in aksie vir die Melbourne Stars in die Big Bash-liga. Foto: Getty Images
Maxwell (32), 'n veelsydige speler, kon hom nog nooit vestig in die langer formaat nie en het in net sewe toetse tussen 2013 en 2017 gespeel.
Die Aussies se reeksnederlaag teen Indië het 'n paar vrae oor die Groen Pette se middelorde laat ontstaan, maar Maxwell twyfel of daar op sy knoppie gedruk sal word.
"Om eerlik te wees dink ek nie dat ek enigsins naby daaraan is om in die prentjie (vir 'n plek in die toetsspan) te wees nie. Hulle (die keurders) het hul idee van wat hulle soek," sê Maxwell.
"Op hierdie oomblik is daar ouens wat baie goeie spelers is. Ons almal kan sien dat Cameron Green 'n superster gaan wees."
Waar Maxwell se rekord in sy sewe toetse maar uiters beskeie is en slegs een 100-tal insluit, troon hy uit in witbalkrieket. Hy spog met 'n treftempo van 157.95 en 'n hoogste telling van 145*, in internasionale T20-krieket.
Met Wêreldbeker (WB)-toernooie in T20-krieket wat geskeduleer is vir 2021 en 2022, sowel as die een in eendagkrieket wat in 2023 gespeel word, is daar oorgenoeg geleentheid vir Maxwell om in sy habitat uit te troon. – Reuters